Za móžny móst nad železniskimi kolijemi chcedźa warianty pruwować
Wojerecy (AK/SN). Wobchadne połoženje w Čornym Chołmcu a móžnosće jón změnić běchu jedna z temow na zašłym posedźenju Wojerowskeje měšćanskeje rady. Za wjes měli wobjězdku twarić, po kotrejž wjedu wobchad ze wsy won, tak zo po statnej dróze S 198, kotraž je hłowny wjesny puć, mjenje wosobowych a nakładnych awtow do směra na łužisku jězorinu jězdźi. Tole wjesna předstejićerka Claudia Jurisch na posedźenju radźićelow podšmórny. „Wjesny puć njesměł žana přijězdka k mostej być“, rjekny wona hladajo na móžny móst nad železniskej čaru na kromje wsy. Wjetšina měšćanskej rady přihłosowaše, zo maja za to wšelake warianty pruwować a kmane městno za móst pytać. Partnerojo při tym su krajny zarjad za dróhotwar a wobchad (LASuV), Budyski wokrjes kaž tež měsće Łuty a Wojerecy. Za pruwowanje maja we Wojerecach klětu 35 000 eurow a lěto pozdźišo 20 000 eurow zaplanowane.
ces_Latn szl_Latn